《拟岘台 其一》
宋代·谢逸

耿耿抱孤韵，寂寂扃柴扉。束书卧环堵，交游车马稀。

风流佳公子，妙龄秉天机。邀予步层台，目送孤鸿飞。

山影漾清渚，翠色侵人衣。渔浦晚烟暝，霁雰蒙夕晖。

静言思叔子，怅然澹忘归。坐有庖丁手，奏刀心术微。

万象含毫端，缣素聊一挥。古来胜达士，欻如朝露晞。

吾人各勉力，毋为邹湛讥。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。